**Focul nopților de mai**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ce se ascunde-n sutienul nopții

De-mi toarnă-n vise crude fantezii,

De cred că sunt mai multe echinopții

Decât am scris vreodată-n poezii?

De ce își lasă luna sânul dulce

Pe-o rază de speranță în iatac,

Când greierii încercă să se culce

Și câinele adoarme în cerdac?

Tu poate știi că te preumbli nudă

Cu pașii mici pe vârf de neuroni,

De dragul tău sinapsele asudă

Și varsă foc de parcă sunt dragoni.

- Habar nu am! Acesta-i adevărul,

Dar nopților aș vrea să le desfaci

Cu degetele răsfirate părul,

În buclele de smoală să mă-mbraci.

Cât eu dansez sub arcul lunii goală,

Impudică, așa cum doar în vis,

Pot să-mi ascund tentația pe-o coală

Pe care niciodată nu s-au scris

Păcatele acestei lumi, hai, vină,

Să înșirăm mătănii până-n zori,

Că eu am fost a nopților mezină

Și m-am scăldat cu roua din bujori.

Ioan Grigoraș Liliana Trif